Predkladacia správa

Návrh nariadenia vlády Slovenskej republiky o podrobnostiach obsahu žiadosti o úhradu náhrady za obmedzenie bežného obhospodarovania a o spôsobe výpočtu náhrady je spracovaný ako vykonávací predpis k zákonu č. 543/2002 Z.z.  o ochrane prírody a krajiny (ďalej len „zákon“). V zmysle ustanovenia § 61 ods. 12  zákona, má nariadenie vlády  upraviť  obsah žiadosti o úhradu náhrady za obmedzenie bežného obhospodarovania na pozemku, v dôsledku zákazov a iných podmienok ochrany prírody a krajiny ustanovených zákonom alebo rozhodnutiami orgánov ochrany prírody a krajiny a spôsob výpočtu náhrady. 
	Spôsob výpočtu náhrady je daný algoritmami, ktoré v prípade poľnohospodárskeho pôdneho fondu spracoval  Výskumný ústavu ekonomiky poľnohospodárstva v Bratislave v roku 1997, v prípade lesného pôdneho fondu Lesnícky výskumný ústav vo Zvolene v roku 1997 a aktualizoval ich v roku 2002. 

               Navrhované nariadenia vlády nebude mať finančný, ekonomický, environmentálny vplyv, ani vplyv na zamestnanosť.
	V rámci pripomienkového konania Ministerstvo financií Slovenskej republiky uplatnilo zásadnú pripomienku k dopadu navrhovaného nariadenia vlády Slovenskej republiky na štátny rozpočet s návrhom posunúť účinnosť od 1.januára 2004. Táto pripomienka bola prerokovaná so zástupcami Ministerstva financií Slovenskej republiky dňa 25.11.2002. Rozpor bol rokovaním odstránený s tým, že samotné nariadenie vlády Slovenskej republiky nemá dopad na štátny rozpočet a táto skutočnosť bude uvedená v dôvodovej správe. V súlade s § 51 zákona NR SR č. 303/1995 Z. z. o rozpočtových pravidlách v znení neskorších predpisov Ministerstvo životného prostredia Slovenskej republiky požiadalo o stanovisko k dopadu navrhovaného nariadenia vlády Slovenskej republiky na štátny rozpočet. Ministerstvo financií Slovenskej republiky opätovne zaslalo stanovisko obsahujúce zásadnú pripomienku z pripomienkového konania. 

	Predkladané nariadenie vlády bolo predmetom medzirezortného pripomienkového konania v novembri 2002. 	

	Návrh nariadenia vlády prerokovala a schválila dňa 21. januára 2003 Legislatívna rada vlády Slovenskej republiky. Všetky pripomienky uplatnené na tomto rokovaní boli do návrhu zapracované.
	
Na rokovanie vlády Slovenskej republiky sa návrh nariadenia predkladá bez rozporov.